Help mekaar - Solidariteit WêreldSolidariteit Wêreld
Tuis › 10 minute voor werk Juig › Help mekaar
‌My broers, as een van julle van die waarheid afdwaal en iemand sou hom terugbring, weet dan dat hy wat ’n sondaar van sy dwaalweg terugbring, hom uit die dood red en maak dat ’n menigte sondes vergewe word.
– Jakobus 5:19–20
Hoe dit ook al sy, jy kan nie niks doen nie. Moet ook niks doen sonder Jesus nie. Vra Hom om jou by te staan, maar maak seker dat jy jou vriendin reghelp. Sy het immers self besef dat sy van die reguit pad afgedwaal het.Jy het geluister en getroos, jy het saam met jou vriendin wat in nood en sondebesef na jou toe gekom het, gebid en belowe om haar by te staan. Terselfdertyd is dit ook jou plig om haar terug te lei na die beginsels wat sy vergeet het. Gaan jy die yster smee terwyl dit warm is of wil jy haar kans gee om eers weer tot verhaal te kom?
Dalk voel sy doodverlig omdat sy ten minste gebieg het of miskien verbeel sy haar sy het nou ’n medepligtige wat haar sal help om haar geheim te bewaar. Is jul vriendskap in gevaar of kan jy jou eerlike mening gee? Alles hang af van jul verhouding met mekaar en met Jesus.
Die rigting wat jy ingeslaan het kan dalk so onskuldig en ‘geestelik’ lyk dat jy te laat besef waarheen jy op pad is. Godsdiens gaan soms gepaard met allerhande fanatieke bedrywe en veral vroue wat emosionele wesens is, word maklik aangetrek na sogenaamde Bybelstudiegroepe wat ontaard in valse getuienisse oor gesigte en drome, vreemde besoekers en wonderbaarlike genesings. Mans weer betwyfel maklik die kerklike dogma en volg allerlei vrysinnige denkrigtings en redenasies, sodanig dat Jesus se geboorte, kruisdood en opstanding sterk betwyfel word.
Moenie terugdeins nie. Jy het ’n plig om jou suster of broer wat op die verkeerde pad is, tereg te wys. Salomo het gesê dat openlike bestraffing beter is as liefde wat onsigbaar bly (lees Spreuke 27:5).
‌Here, en as ek weet van drankmisbruik, gesinsgeweld en kinder-mishandeling by die bure langsaan? Is ek ook skuldig omdat ek nog nie gepraat het nie? Neem dan tog my angs weg sodat ek kan optree.